Ontsnapte Etosha-leeus doodgemaakDavid Kambwa Sheehama by die twee leeus wat hy geskiet het Foto: Facebook Die sakeman David Kambwa Sheehama het bevestig dat drie leeus by sy pa se veepos in Omusati in Namibië doodgemaak is. Hy het gesê die leeus het twee van sy pa se beeste by Uutsathima doodgemaak. Ongandjera-boere het vroeër gesê vier leeus wat van die Etosha- nasionale park ontsnap het, het sedert verlede maand reeds meer as 20 beeste in Omutambomawe en Uutsathima doodgemaak. Sheehama het die eerste leeu Sondag doodgemaak en die karkas Maandag by die Ongandjera-paleis ingehandig. Hy het Dinsdagoggend nog twee leeukarkasse by die paleis by Uukwandongo ingehandig. Een van die leeus is steeds op vrye voet. Foto’s van ŉ laggende Sheehama m et die karkasse van die twee leeus doen die ronde op sosiale media met teenstrydige menings, aangesien sommige persone met die boere simpatiseer wat beeste verloor het. Ander voel egter hy moes vir die ministerie van omgewingsake en toerisme gewag het om betrokke te raak. Ongandjera-tradisie bepaal dat leeus, wat doodgemaak is, se pelse by die paleis ingedien moet word en die vleis aan die gemeenskap oorhandig word. Die ministerie van omgewingsake en toerisme het gesê dit is onwettig om leeus op dié manier te jag en hulle sal ondersoek instel. “Die ministerie begryp dat die boere verliese gely het, maar ons veroordeel die jagtog,” het woordvoerder Romeo Muyunda gesê.